ગુજરાત વિધાનસભાની ચૂંટણીમાં ભાજપનો દાવો છે કે તે એક એક બેઠક પર પોતાની નજર બનાવીને આ ચૂંટણી લડી રહી છે. વળી વિધાનસભાની સીટ પરના ઉમેદવારોની યાદી અને વિવાદો પણ આ ચૂંટણીને વધારે રસપ્રદ બનાવી રહ્યા છે, ત્યારે 18 નવેમ્બરના ભાજપ દ્વારા ઉમેદવારોની બીજી યાદી બહાર પાડવામાં આવી છે. આ યાદીમાં ગોંડલની વિધાનસભા સીટ પરના ઉમેદવાર તરીકે ગીતાબા જાડેજાની પસંદગી કરવામાં આવી છે. તો ગીતાબા જાડેજા વિષે થોડુ જાણીએ. ગીતાબા જાડેજા 2012માં ગોંડલ સીટ પરથી વિજેતા થયેલ જયરાજભાઈ જાડેજાના પત્ની છે. જયરાજ ભાઈને ગુજરાત હાઇકોર્ટે 2004માં રાજકોટમાં થયેલ નીલેશ રાયાની હત્યામાં દોષી જાહેર કર્યા છે અને તેમને જન્મટીપની સજા આપવામાં આવી છે. આથી આ સીટ પરથી તેમની પત્નીને ઊભા રાખવામાં આવ્યા છે.